บริษัท ไทยสมายล์แอร์เวย์ จำกัด สนองนโยบายภาครัฐ เตรียมพร้อมกลับมาให้บริการเส้นทางระหว่างประเทศ นำร่อง “ภูเก็ต แซนด์บ็อกซ์” เส้นทางภูเก็ต-ฮ่องกง
นางชาริตา ลีลายุทธ ประธานเจ้าหน้าที่บริหาร บริษัท ไทยสมายล์แอร์เวย์ จำกัด เปิดเผยว่า เพื่อร่วมขับเคลื่อนเศรษฐกิจและการท่องเที่ยว รวมทั้งอำนวยความสะดวกให้แก่ผู้โดยสารที่จำเป็นต้องเดินทางหรือติดต่อธุรกิจระหว่างประเทศ สายการบินไทยสมายล์ พร้อมกลับมาให้บริการเส้นทางต่างประเทศ ในเส้นทางนำร่อง ภูเก็ต - ฮ่องกง ตั้งแต่วันที่ 2 กรกฎาคม 2564 เป็นต้นไป โดยจะให้บริการ 4 เที่ยวบินต่อสัปดาห์ อัตราค่าโดยสารเริ่มต้น 3,840 บาทต่อคนต่อเที่ยว พร้อมบริการฟูลเซอร์วิส นับเป็นเที่ยวบินเชิงพาณิชย์ครั้งแรกในรอบกว่า 1 ปี ในการกลับมาทำการบินครั้งนี้สอดรับกับนโยบายภาครัฐในการผลักดันให้ “ภูเก็ต” เป็นพื้นที่นำร่องในการรับนักท่องเที่ยวต่างชาติที่มีการฉีดวัคซีนโควิด-19 ตามกลยุทธ์ “ภูเก็ต แซนด์บ็อกซ์” (Phuket Sandbox) ทั้งนี้ปัจจุบันไทยสมายล์ให้บริการเส้นทางบินในประเทศ 9 เส้นทาง ได้แก่ เชียงราย เชียงใหม่ อุบลราชธานี อุดรธานี ขอนแก่น กระบี่ ภูเก็ต หาดใหญ่ และนราธิวาส อย่างไรก็ตาม สายการบินไทยสมายล์ ยังคงให้ความสำคัญและปฏิบัติตามมาตรการด้านความปลอดภัยสูงสุด ตามข้อกำหนดของศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 หรือ ศบค. รวมถึงให้พนักงานและเจ้าหน้าที่ทุกภาคส่วนปฏิบัติตามมาตรการต่างๆ อย่างเคร่งครัด เพื่อความปลอดภัยของผู้โดยสารและพนักงานทุกคน